**Настаўнік: Карыцкая Т.Ч.**

**Тэма: Вусны часопіс “Івянец- мая малая радзіма”**

**Мэта:** выхоўваць патрыятычныя пачуцці вучняў, іх гонар за гераічнае мінулае і сучаснае роднага краю.

**Задачы:**

**-** пашырыць веды вучняў па гісторыі роднага краю, пасёлка, школы;

- садзейнічаць развіццю пазнавальных, інтэлектуальных і творчых здольнасцей вучняў;

- фарміраваць эстэтычны густ вучняў.

**1 вядучы**: Добры дзень !

**2 вядучы**: Вітаем усіх прысутных!

**1-ы вядучы.**Сёння ў нас адбудзецца сустрэча з далёкім мінулым і днём сённяшнім нашага краю.Усе мы з вамі  прыйшлі сюды,каб яшчэ раз дакрануцца і словам, і думкамі да самага святога-нашай Бацькаўшчыны.

**2-і вядучы.** З чаго пачынаецца Радзіма? З таго месца, дзе ты зрабіў першыя крокі, вымавіў першае слова, упершыню пайшоў у школу.**1-ы вядучы.** Рака нараджаецца з ручаін, дрэва расце з каранёў, чалавечая годнасць і вартасць нараджаюцца з глыбокай адданасці сваёй Радзіме, з пашаны да спадчыны, з любові да матчынай мовы.

**3-і  вядучы**. Зямля бацькоў... Яна заўсёды мае бязмежную ўладу над чалавекам, які на ёй нарадзіўся. Усё на гэтай зямлі яму самае дарагое, самае блізкае і роднае. І куды б нас ні закінуў лёс, ніколі не парвецца з ёю, радзімай, душэўная повязь. **А зямля гэта, безумоўна ж, -наша Івянеччына**!

**1 чыт.**

Ёсць зямля на Зямлі,

Ёсць на свеце зямля,

Куды ўсе караблі

Зблізку ідуць і здаля.

 **2 чыт.**

Мы радзіліся тут,

Мы хрысціліся тут.

Тут бацькоўскі наш кут,

Тут царуе наш люд.

 **1 чыт.**

Толькі тут нарадзіць

Можна ўласных дзяцей.

Спору ў працы здабыць

Толькі тут найлацвей.

 **2 чыт.**

Толькі тут мы з табой

Пасядзім у цішы.

Толькі тут супакой

Будзе нашай душы.

 **1 чыт.**

Дзе б ні  быў твой спачын,

Даль праз далі відна.

Дом на ўсіх у  нас адзін

 **1 і 2 чыт (разам)**

**І Радзіма адна.**

**1-ы вядучы** Вялікая Радзіма складаецца з мноства маленькіх куткоў і куточкаў, якія для кагосьці з’яўляюцца самымі лепшымі ў свеце, самымі дарагімі, адзінымі. Немагчыма ведаць сваю Радзіму, калі не ведаеш свой родны кут, сваё акружэнне. Якое месца мы займаем у свеце, дзе знаходзіцца наш кавалачак зямлі? Знаёмства з Беларуссю мы пачынаем з вывучэння роднага краю.

 **2 вядучы.** Я лічу, што нам вельмі пашанцавала, бо нарадзіліся мы у той частачцы свету, якая мае вельмі багатую гісторыю.

**1-ы вядучы**  А зараз мы паспрабуем пагартаць наш вусны часопіс з назвай “**Івянец-мая малая радзіма”** і заглянуць у сівую даўніну, багатую на цікавыя легенды і паданні, звернемся да какрэтных гістарычных фактаў, звязаных з жыццём нашага пасёлка. Бо, як вядома, чалавек, які не ведае гісторыі , не мае будучыні…

**2 вядучы.** Першая старонка нашага вуснага часопіса**,** да якой мы звярнуліся, мае назву **“СІВАЯ ЛЕГЕНДА**” гэта , вядома ж, фальклорныя легенды і паданні пра чароўную назву Івянец . У вуснай народнай творчасці іх існуе шмат, але мы ўзгадаем дзве. І вось першая **-“Вянок багіні”** ІНСЦЭНІРОЎКА

**Вянок багіні**

….Княгіня Паята наважылася здрадзіць свайму мужу. Дый як можна было не закахацца ў маладога ваяводу з Літвы, што гасцяваў у іх тыдзень таму! Па добраму старажытнаму звычаю, паднесла Паята госцю кубак з мёдам; узняла вочы на вясёлага светлавалосага юнака, ды і патанула ў яго блакітных, глыбокіх, бы азёры, вачах. І першая думка : ”Не павінны быць у воя такія вочы. Шэрыя б яму, пад колер клінка. Але… Але як жа соладка мусіць, калі такі прыгажун трымае цябе ў абдымках!”

 Ноччу паслала Паята служку сваю з таемнымі словамі да маладога ваяводы. І прынесла тая адказ госця: “Праз два дні пасля майго ад’езду кідай свайго князя ды бяжы мне ўслед. Я прыпынюся ў дарозе, пачакаю…”

 І вось ноч уцёкаў. Узяла з сабой княгіня толькі двух верных служак. Але ў лесе цемначы заблукалі яны, трапілі ў дрыгву. Ступіў крок са сцяжынкі адзін спадарожнік Паяты- ды і праваліўся ў багну разам з канём сваім. Кінуўся яму на дапамогу другі- сам заграз. Крычала, плакала паята, білася ў адчаі, што праглынула ненажэрная багна вояў. А тая ўжо да княгіні падбіраецца, вунь конь яе па калені ў дрыгве… Зразумела жанчына: гэта няўмольна і ціха набліжаецца смерць, і не ўбачыць ёй нават, як патухнуць у небе далёкія зоры ды ўзыдзе сонца…

 І раптам вочы Паяты наткнуліся на яркі сноп святла. Промень сонца? Сярод ночы? Не, нешта зусім іншае. Чалавечая постаць, ці што, з дзівосным німбам... Яна наблізілася, і княгіня ўбачыла незвычайнай прыгажосці жанчыну з прамяністым вянком на галаве. Жанчына ішла па дрыгве, нібыта зусім яе не кранаючыся.

-Дапамажы мне!- узмалілася княгіня.

-Чым жа я дапамагу табе, княгіня Паята?-адказала незнаёмая, і голас яе быў- спеў жаўрука альбо звон крыніцы. – Хіба вось гэтым!”

Яна зняла з галавы зіхатлівы вянок і кінула яго пад ногі каню. У тую ж хвіліну адчула княгіня, як пад капытамі скакуна дрыгва стала цвёрдай зямлёю, і ўбачыла, ўто імгненна ўзышлі на зямлі той дзікія ружы. Паята саскочыла з каня і ўпала перад незнаёмкаю на калені:

-Багіня! Светлая багіня кахання і прыгажосці Лада! Ты пачула мяне! Ты ўратавала мне жыццё! Чым жа я варта буду аддзячыць?

Засмяялася ў адказ багіня Лада:

- Ці бачыла ты той вянок, што быў на галаве маёй? Гэта вянок тваёй цноты і вернасці. Да яго ў шлюбную ноч даверыла ты дакрануцца руцэ свайго мужа. І я благаславіла ваша каханне. Але вось ты ўцякаеш ад сям’і сваёй за першым жа стрэчным прыгажуном…Шчасце тваё, што здрадзіла ты пакуль толькі ў думках, інакш і вянок не выратаваў бы, а пацягнуў у бездань. Пакаранне, якое я наклала на цябе, дастатковае. Вярніся да мужа! Я зраблю так, што ён даруе табе. Але абяцай на месцы гэтым закласці горад…

 Як вярнулася дамоў Паята, ці шчаслівым было яе далейшае жыццё- невядома. Аднак там, дзе стрэлася ёй калісці Лада, сапраўды ўзнікла паселішча. Названае яно Івянцом- мо і сапраўды ў памяць аб цудоўным вянку, што выратаваў Паяту.

**1-ы вядучы**  Наш знакаміты зямляк, педагог, асветнік, краязнавец, гісторык, літаратар Генадзь Равінскі напісаў верш, які так і назваў  **“Івянецкая легенда”**

Люблю я наша мястэчка,

Маленькае, светлае, чыстае,

Люблю срэбразвонну рэчку,

З яе беражкамі квяцістымі.

І слова « Івенец» заўсёды

Пяшчотна мне слуг лагодзіць…

Глыбокая мудрасць народа

Цудоўныя назвы знаходзіць.

Шмат соцен гадоў пра гэта

Легенда ходзіць такая…

Аднойчы імчала карэта

Кудысці з далёкага краю.

Была ў ёй княжна маладая,

Што мілай красой чаравала,

Што беды роднага краю

Балюча перажывала;

Што супраць бацькоўскай волі

З бедным свой лёс злучыла…

Насустрач будучай долі

Карэта вёрсты лічыла.

Тады на месцы Івенца

Было пару хат замшэлых.

І тут, у нізінным месцы,

Карэта ў балоце засела.

Княжна з нецярпеннем чакала,

Ці скора затрымцы канец,

Выглянула і сказала:

«Ой, вянец!»

Вянец-дыядэма з кветак

Упаў з галавы пад колы.

Сяляне, што бачылі гэта,

Усім расказалі наўкола.

З тых пор мястэчка людзі

Івенцам навечна назвалі.

Глыбока ўдзячны ім будзем,

Што назву чароўную далі.

**1-ы вядучы**  Легенды, легенды… Без легенд гісторыя губляе сваю таямнічасць, сваю прывабнасць. Гэта як неба без зорак.

**2 вядучы.** Гісторыя- гэта вялізны, разнастайны вопыт чалавецтва, сустрэча людзей у стагоддзях. У кожнага народа павінна быць гістарычная памяць. У кожнага! І ў нас з вамі, каб мы перадалі гэта сваім унукам і праўнукам.

**2 вядучы** А зараз паспрабуем заглянуць у падручнік па гісторыі і перагарнуць старонку, якая называецца **“ АДКУЛЬ ІВЯНЕЦ?”,**  дзе знаходзяцца навуковыя факты, якія тлумачаць пра гісторыю ўзнікнення нашага гарадскога пасёлка.

**Гісторык**

Дакладнай даты ўзнікнення нашага мястэчка, канешне ж, няма. Івянец упершыню ўпамінаецца ў летапісных дакументах у канцы XIV ст., калі вялікі князь літоўскі Вітаўт падарыў мястэчка свайму плямянніку Андрэю Уладзіміравічу. З цягам часу Івянец перайшоў у маёмасць роду Давойнаў, а затым Салагубаў. З 1810 года належыў Плявакам. У 1911 года ўладальнiкам Iвянца становіцца мешчанiн Пётр Драгунцаў.

**Гісторык**

 Да сённяшняга дня захавалiся каплiца, частка алеi, гаспадарчыя пабудовы, фундамент сядзiбы. Мястэчка таго часу славілася вялікімі кірмашамі, якія наведвалі жыхары нашых гарадоў і сёл. Сюды прывозілі свае тавары купцы, рамеснікі, шляхта і яе слугі, сяляне. Гандлявалі зернем, лёнам, вырабамі гарадскіх і сельскіх рамёстваў, жывёлай, маслам, мёдам. Па меры росту значэння Івянца сюды перасяляліся людзі з іншых мясцін. Цэнтр забудоўваўся дамамі багатых купцоў і шляхты.

 **Гісторык**

Яшчэ ў пачатку мінулага стагоддзя вядомы беларускі пісьменнік Ядвігін Ш. , які праязджаў праз Івянец , напісаў такія радкі “Вельмі падабаюцца мне хаты Івяянчан..просценькія яны, іншыя і старэнькія, але чысценькія; дзе-нідзе садочкі; у якое акенца ні глянь, -паўнюсенька вазонаў, кветак;добрая варажба: не благі той чалавек, хто любіць хараство, і вельмі шкадую, што не меў часу больш і лепш пазнаць івянчан.”

**Гісторык**

Наш пасёлак мае свой герб. Герб уяўляе сабой шчыт чырвонага колеру варажскай формы . Варагі- старажытна-руская і візантыйская назва скандынаваў(нарманаў) 8-11 стагоддзе. Усе, напэўна, ведаюць пра шлях з варагаў у Грэцыю

**Гісторык**

На шчыце- выява графскай кароны, упрыгожанай жамчужынамі. Гэта значыць, што пасёлак у мінулым быў цэнтрам графства. Унізе леў. Леў напамінае аб прадстаўніках роду Салагубаў, якія правілі тут з 16 стагоддзя па 19. Герб быў прысвоены Салагубам за мужнасць пры абароне Айчыны.

**Герб і сцяг.**

Яны шчасліва паяднаны,

Ушанаваны, герб і Сцяг.

І вызначаюць разам з намі

Дзяржаўны лад, дзяржаўны шлях

У іх гісторыя адвеку,

У іх, бясконца дарагіх,

Збыліся мары чалавека

І наша будучыня ў іх.

Няхай жа сімвалы святыя

Нязменна асвячаюць лёс:

Яны – апора, крылы тыя,

Што падымаюць да нябёс.

 **Верш “Івянеччына, край мой любімы”**

**Другая пара вядучых**

**1-ы вядучы**  Нашы старажытныя продкі былі вельмі мудрымі людзьмі. Яны не проста сяліліся, будуючы жыллё, а выбіралі ўдалыя мясціны для пасялення.

**2 вядучы** Вось і тыя, што першымі пасяліліся ў мясцінах нашага мястэчка, нашага Івянца, таксама былі разумныя, практычныя ды і пачуццём прыгажосці добра валодалі.

**1-ы вядучы**  Рака, раней паўнаводная, - цудоўны шлях зносін, і рыбы багата. Вадзілася нават фарэль, рыба, якая патрабуе чыстай горнай вады. А побач пушча, багатая ягадамі, грыбамі, дзічынай і асабліва драўнінай, якая так патрэбна была для будаўніцтва жылля.

***2 вядучы*** І яшчэ, напэўна, людзі гэта вельмі хутка заўвыажылі, у гэтых мясцінах былі залежы гліны. Прычым, гліна была высокага гатунку. Значыць, людзі маглі вырабляць посуд. Спачатку- самы просты, а потым развілося ганчарства. І наступная старонка нашага часопіса так і неазываецца “**ГАНЧАРСТВА”**

**Гісторык**

 У канцы XIX ст. тут дзейнічала больш за 20 ганчарняў і 2 мануфактуры, дзе выраблялі бытавы посуд, гліняныя цацкі-свістулькі і кафлю.

Але найбольшую вядомасць, славу Івянцу прынёс выраб традыцыйнага ганчарнага посуду, якім забяспечвалі местачкоўцаў і навакольныя вёскі многія івянецкія ганчарні, развозілі яго па кірмашах і вёсках суседніх паветаў.

 **Гісторык**

У мястэчку продажам ганчарных вырабаў займалася 10 сем'яў. Ганчары прадавалі свой посуд пераважна оптам мясцовым і прыезджым перакупшчыкам-гандлярам. У канцы ХІХ-пачатку XX ст. ніводзін кірмаш не абыходзіўся без наяўнасці вялікай колькасці разнастайнага глінянага посуду, цацак, свістулек. Гаршкі, збаны, глякі, міскі і іншы посуд дастаўляўся на рынкі ў Мінск, іншыя гарады і мястэчкі. Па сведчанні даследчыкаў, івянецкай керамікай гандлявалі ў Ашмянах, Баранавічах, Вілейцы, Маладзечне, Навагрудку, Слоніме, нават у аколіцах Варшавы. Сведкам міжнароднага гандлю з’яўляецца экспанат з Івянецкага музея традыцыйнай культуры – шкляная бутэлька, на якой стаіць кляймо “выраблена у Кенісбергу”.

 **Гісторык**

Складваліся сямейныя дынастыі патомных івянецкіх майстроў: Кільчэўскіх, Круглінскіх, Лаўрыновічаў, Лотышаў, Малчановічаў, Мікіцкіх, Падліпскіх, Сасноўскіх, Собаляў. Вырабы Бярнарда Падліпскага, Пятра Собаля, братоў Міхаіла, Іосіфа, Івана Сасноўскіх вылучаліся арыгінальнасцю, высокім густам, творчай фантазіяй і збываліся далёка за межамі рэгіёна.

 **Гісторык**

У другой палове XX ст. у Івянцы знакаміты майстар В.Кулікоўскі, які пастаянна адстойліваў мясцовыя традыцыі, паскорыў распрацоўку характэрнага мясцовага дэкору - фляндроўку. Вырабы Івянецкай фабрыкі карысталіся попытам не толькі ў Беларусі, яны экспартаваліся і ў Чэхію, і ў Югаславію і іншыя краіны. І зараз на фабрыцы працуюць таленавітыя людзі. І сапраўды, гісторыя- гэта сувязь, сустрэча людзей у стагоддзях і вялізны вопыт чалавецтва

**Верш “Ганчар” Васіль Казачонак**

Было так і хай будзе ж так навек:

Зямля і бог, як твор з тварцом адзіны,

Бо створаны быў першы чалавек

З зямлі і са звычайнай гліны.

Ад Бога атрымаўшы шчодры дар,

Ад раніцы да ночы несупынна,

Як бог той, завіхаецца ганчар-

Гаршкі ён лепіць са звычайнай гліны.

Ля горна ён шчыруе да знямогі

І праўду кажуць, што не гавары:

“Абпальваюць гаршкі зусім не Богі-

Гартуюць у агні іх ганчары”

**ВЕРШ ПАНІЗНІКА “ІВЯНЕЦ”**

Дабрынёю край багаты.

 Дню дарожнаму вянец,

 вось ён — бойкі, зухаваты,

 сінявокі і кудлаты

 дзіўны горад Івянец.

Тут чаруюць годаў чары,

талент майстравых людзей.

 У вішнёвай чарадзе

 хата дзядзькі Палінара

 не забудзецца нідзе.

Тут народ жыве такі:

будуць новыя ва ндроўкі, —

 а збаны, гаршкі, глякі

з івянецкаю фляндроўкай

 пранясе цераз вякі.

A дзяўчына ўскіне вейкі i

 пранікла паглядзіць, —

вымкне сэрца салавейкам,

аж пад сонца узляціць.

(Ці не марыў так любіць?)

Зазвініць тады з паклонам

залатых лугоў званец.

І не вернешся з палону...

І не вернешся з палону,

што завецца: Iвянец !

**1-ы вядучы**  Візітнай карткай нашага гарадскога пасёлка, безумоўна, з’яўляюцца храмы. І зараз мы адгорнем старнку з назвай **“НАШЫ ХРАМЫ”,**  дзе даведаемся пра гісторыю іх ўзнікнення. Паслухаем нашых гісторыкаў.

**Гісторык** Нават з вышыні птушынага палёту нельга не заўважыць велічны будынак Белага касцёла, касцёла св. Міхала, які ўпрыгожвае наш пасёлак. Гісторыя храма цікавая і сягае ў далёкае мінулае. Гаспадары Івянца мяняліся. У 1702 годзе ўладальнікам Івянца становіцца мінскі стольнік Тэадор Ваньковіч. Ён дорыць манахам-францішканам зямлю пад будаўніцтва манастыра і касцёла.

Ордэн манахаў-францішканаў заснаваў Францыск Асізскі ў Італіі ў 1207-1209 гадах. Францішкане прапаведвалі аскетычнае жыццё. Іх галоўныя запаведзі- паслухмянасць, беднасць, чысціня, любоў да бліжняга. Гэтыя запаведзі свята захоўваюцца і сёння манахамі-францішканамі.

**Гісторык** Касцёл будаваўся на ахвяраванні Уладзіслава Ваньковіча, пляменніка тэадора Ваньковіча. Кіраваў будаўніцтвам мясцовы жыхар Анжэльм Чаховіч, таксама манах-францішканін. Канешне, на будаўніцтве працавалі і іншыя мясцовыя майстры. Касцёл быў пабудаваны ў 1704 годзе і асвечаны 29 верасня, у дзень святога Міхала Арханёла. Спачатку касцёл быў драўляны. Пазней, у 1745 годзе быў выбудаваны вось гэты мураваны храм у стылі віленскага барока, хоць ёсць і рысы ракако.

**Гісторык** Лёс храма быў не просты, як і многіх храмаў на Беларусі.У 1868 годзе касцёл св. Міхала па прыказу міністра царскай Расіі быў зачынены, зачынены быў і манастыр. У 1880-1885 гадах касцёл быў перароблены ў Троіцкую царкву. І толькі ў 1918 годзе будынак вернуты католікам

**Гісторык** 1948 год-касцёл зачынены ўладамі надоўга. Спачатку ён выкарыстоўваўся пад склад, а потым тут размясціўся эксперэментальны цэх Мінскага праектна-канструктарскага інстытута. У храме грымелі станкі, усё было бруднае, заліта маслам, смалою, знішчана.

**Гісторык** У канцы 20 стагоддзя антырэлігійны час пачаў зыходзіць у нябыт. Вернікі пачалі спробы аб вяртанні святыні. У 1992 годзе касцёл быў вернуты католікам. Пачалася адбудова храма. У 1994 годзе быў вернуты манастыр айцам-францішканам.

**Гісторык** Не менш велічна і прыгожа выглядае будынак чырвонага касцёла, а названы ён так, бо збудаваны з чырвонай цэглы. На могілках у сярэдзіне 19 стагоддзя была пабудавана капліца, якая,як і касцёл, была закрыта ў 1868 годзе царскім урадам.

Але жаданне адпяваць памерлых у сценах храма кіравала вернікамі. Пачалі наладжваць справы аб будаўніцтве касцёла. Тут вельмі дапамог генерал Эдвард Кавэрскі і яго жонка Альжбета з плявакаў. А як вядома, іменна плявакі былі апошнімі ўладальнікамі Івянца.

Эдвард Кавэрскі ездзіў у Санкт-Пецярбург да цара Мікалая 2 з просьбай дазволіць будаўніцтва храма. Дазвол быў дадзены.

**Гісторык** 2 мая 1905 года быў асвечаны закладны камень. А 23 снежня 1907 года касцёл быў асвечаны ў імя св. Аляксея, ахоўніка сына цара- Аляксея. Гэта вельмі імпанавала цару Мікалаю 2.

Касцёл мае неагатычныя рысы. Сцены выкладзены з адмысловай чырвонай цэглы, завершаны гатыцкімі вежамі, прарэзаны стрэльчатымі ваконнымі прарэзамі. На фасадзе двух’ярусная вежа-званіца са шпілевым верхам. Перад касцёлам брама ў тым жа стылі.

**Гісторык** Праект касцёла распрацаваў таленавіты вучань генерала Эдварда Каверскага інжынер-тэхнолаг Міхаіл Гатоўскі і прыслаў генералу ў якасці падарунка.

Будаўніцтва вялося на сродкі Кавэрскага і ахвяраванні Івянчан. Местачкуоўцы прымалі самы актыўны ўдзел у будаўніцтве касцёла. Летам 1916 годагенерала Каверскага пахавалі ўрачыста ў касцёльным склепе пад алтаром, выканаўшы яго апошнюю волю.

**Гісторык** У антырэлігійны час касцёл быў зачынены. Праўда, яму больш пашанцавала, чым беламу. Тут спачатку былі кніжныя сховішчы бібліятэкі імя Леніна, а потым архіў. Дзякуючы намаганням мясцовых жыхароў, касцёл быў вернуты католікам 14 кастрычніка 1988 года.

**Гісторык** Першая святая імша была адпраўлена 9 ліпеня 1989 года. Касцёл зноў стаў месцам малітвы івянчан і людзей з вёсак, якія знаходзяцца побач з Івянцом.

**ВЕРШ В Шніпа «Балада храма»**

Тут, дзе сонца, як човен, у хмарах,
Як агонь, што знікае ў пяску,
Белы Храм, як анёльская мара,
Асвятляе крыжамі раку,
У якой нараджалася сонца
І ўсплывала над светам і мной,
І здавалася ранне бясконцым,
І жыццё было вечнай ракой.
І дарогі да белага Храма
Нас вялі, і ня думалі мы,
Што без Храма мы знікнем таксама,
Як без нас пазнікалі дамы,
Дзе жылі нашы казкі і песні,
Дзе было нам пра што ўспамінаць,
Дзе ля печ выспяваў вецер весні
І хацелася не паміраць
Тут, дзе сонца, як човен, у хвалях,
Як святло, што ў бацькоўскім вакне,
Што нам свеціцца з далечных даляў
І не тоне ў чарнюткім віне,
І таму нам вяртацца да Храма,
Што стаіць ля прыціхлай вады,
І маліцца за бацьку і маму
І за нашы ў пустэльні сады...

**Гісторык** Як вядома, у нашым гарадскім пасёлку пражываюць і праваслаўныя вернікі, якія таксама маюць цудоўны храм, месца для малення, царкву св Еўфрасінні Полацай. Будынак царквы ўпрыгожвае цэнтральную плошчу нашага Івянца.З фасада на нас глядзіць і як бы благаслаўляе кожнага св.Еўфрасіння. У руках яна трымае свой славуты крыж.

**Гісторык** Мы зазірнулі ў гісторыю і гэтага храма і вось што мы даведаліся. Аказваецца, на месцы, дзе цяпер знаходзіцца царква, у 16 стагоддзі быў прыгожы касцёл –фара, св. Троіцы. У 1587 годзе Івянец належаў Мікалаю Давойна-Салагубу, ротмістру і двараніну яго каралеўскай вялікасці. Выказваючы сваю апошнюю волю Мікалай Давойна Салагуб загадвае пахаваць яго ў касцёле-фары. Значыць, касцёл ужо быў, раз гаспадар загадаў пакласці там сваё цела. Хутчэй за ўсё сам Мікалай і пабудаваў гэты храм.

**Гісторык** Праўда, спачатку касцёл быў драўляны, а Івянец , на жаль, часта гарэў. У першай палове 18 стагоддзя згарэў і касцёл-фара. У1745 годзе на гэтым месцы быў адбудаваны і асвечаны мураваны храм у дзень св. Троіцы.

Памятаем, што ў гэтым жа годзе быў выбудаваны белы касцёл.

**Гісторык** Касцёлы паўсталі адзін супраць аднаго ўсяго праз 600 метраў і былі незвычайна прыгожыя і велічныя. Ёсць звесткі, што іх звязваў падземны ход. 1868 год абодва касцёлы зачынены.

**Гісторык**  А ў 1880 годзе касцёл перабудоўваюць у царкву. У 1888 годзе ў Івянцы падчас вялікага пажару згарэў і гэты будынак. І толькі ў 1914 годзе распачынаецца будаўніцтва драўлянай Спаса-Еўфрасінеўскай царквы. 9 мая 1915 года царква была асвечана.

**Гісторык** Драўляная царква прастаяла да 60 гадоў 20 стагоддзя, а недзе ў 1955 годзе была знішчана. Праваслаўныя вернікі вельмі хацелі мець свій храм і звярталіся ў розныя інстанцыі каб атрымаць дазвол на яго будаўніцтва. І ў 1997 годзе быў асвечаны першы камень Мітрапалітам Філарэтам.

**Гісторык** У 2007 годзе царква была асвечана. Праект выкананы пад кіраўніцтвам архітэктара В. Даніленкі і ўдастоены граматы Патрыярха Маскоўскага Алексія!

**Гісторык** Прыгожыя купалы, побач з царквой званіца. Званы адліты на ахфяраванне вернікаў. Самы вялікі звон – гэта благавест. Іменна ён кожную нядзелю абвяшчае , кліча на святую імшу

**Верш “Званы звіняць” Галіна Васілеўская**

Званы звіняць, гавораць пра жыццё,

Пра радасць, сум і раставанне,

Настойліва нас клічуць у касцёл-

Там Бог чакае на спатканне.

Там стане светла, цёпла на душы,

Спакой агорне нашы сэрцы,

І ўжо не трэба нікуды спяшыць,

Мы зможам разам там душой сагрэцца.

Мы душы вызвалім ад суму і нуды,

Ад зайздрасці і хмельнай весялосці.

Памолімся, каб не было бяды,

Каб не было ні зайздрасці, ні злосці.

Памолімся аб шчасці на зямлі,

І веру ў Бога пранясём, не зрушым.

Прад ім адказ будзем трымаць, калі

Прад ім прадстануць нашы душы.

**1-ы вядучы**  А зараз мы адгорнем старонку нашага вуснага часопіса з назвай , якая складаецца толькі з аднаго слова, але які вялікі і страшны сэнс яно мае **“ ВАЙНА**” . Мы пазнаёмімся з тым, якім рэхам прайшлася яна па нашай святой зямлі.

**Гісторык** З 26 чэрвеня 1941 па 6 лiпеня 1944 года Iвянец быў акупiраваны нямецка-фашысцкiмi захопнiкамi.

Літаральна праз некалькі дзён пасля вераломнага нападу гітлераўцаў на нашу Радзіму Івянец апынуўся пад акупацыяй фашыстаў. Аднак людзі не скарыліся. Паступова расло, набірала сілу народнае супраціўленне. У наваколлі пасёлка разгаралася полымя партызанскай барацьбы. Налібоцкая пушча аказалася зручным месцам для дыслакацыі партызанскіх атрадаў.

 **Гісторык** У красавіку 1943 года было сворана Івянецкае партызанскае злучэнне. Камандаваў ім ім сакратар Івянецкага міжраённага камітэта Я. А. Сідарон. Не справіўшыся з партызанамі, карнікі чынілі расправу над мірным насельніцтвам. Так у Івянцы карнікі задумалі знішчыць сотні жыхароў. Людзей сагналі на плошчу да царквы, акружылі кулямётамі. Будынак , у які іх завялі, абклалі саломай. Аднак прыступныя бачылі, як невялікага росту пажылая жанчына не адыходзіла ад камандзіра карнікаў. Яна пераконвала фашыста, што людзі не вінаватыя. І…пераканала: старых, жанчын і дзяцей адпусцілі. Гэта была Люцыя Дзяржынская…

**Гісторык** Дзяржынскія паказалі сябе сапраўднымі патрыётамі, яны папярэджвалі людзей, каго акупанты мелі намер вывезці ў Германію. Ратавалі ад растрэлу мясцовых жыхароў, збіралі і паведамлялі партызанам каштоўныя разведвальныя звесткі.

 Многа патрэбных звестак перадалі Дзяржынскія. Але ў жніўні 1943 года гітлераўцы змаглі трапіць на след разветчыкаў. Яны нікога не выдалі і прынялі смерць ад забойцаў, як сапраўдныя патрыўты. Дзяржынскія жылі і памерлі героямі.

 **Гісторык** Шмат народаў пацярпела ад фашысцкiх захопнiкаў, але больш за ўсiх яўрэi. Да вайны ў Iвянцы пражывала шмат яўрэяў. Увесь цэнтр мястэчка, сучасныя вулiцы Куйбышава i Надрэчная былi заселены яўрэямi. Аб жыццi i трагедыi яўрэйскага народа расказвае жыхарка Iвянца **Ляшчынская Янiна Фларыянаўна** (запіс).Iвянецкае гета было знiшчана 9 чэрвеня 1942 года. Так у адзiн дзень абарвалiся жыццi соцен нi ў чым не павiнных людзей, а фашысты да сваiх чорных спраў дапiсалi яшчэ адно злачынства.

 Ужо 6 ліпеня 1944 года Івянец быў поўнасцю вызвалены ад нямецка-фашысцкіх захопнікаў.

**Пімен панчанка**

**Дзецi вайны**

Iм не спявалi маткi калыханкi,
Яны не чулi казак ад дзядоў,
Палохаў iх ахрыплы голас танка,
Трывожыў iх журботны ёнк удоў.

Яны не плакалi бяссоннымi начамi,
Калi ад бомбаў неслi iх у склеп.
I словы першыя, якiм iх навучылi,
Былi пра немцаў, пра вайну i хлеб.

Зацiхнуць бiтвы. Вораг будзе знiшчан.
I дзецi прычакаюць таго дня,
Калi з-пад воблака ўпадзе на папялiшчы,
Як цёплы дождж, густая цiшыня.

Нясмела з хат яны у поле выйдуць,
Каб першы раз спакойна у жыццi
Палюбавацца родным краявiдам,
Паслухаць звон ручулкi у трысцi.

Пі пах лугоў, красой гаёў любуйся!
I ўсё ж iх сэрцы задрыжаць не раз:
Iм здасца самалётам першы бусел,
Пажарам здасца першая зара.

Лагодны гром за дальняю дубровай
Напомнiць iм пра жах бамбардзiровак.
I часта, часта ў чыстыя iх сны
Ўрывацца будуць галасы вайны

**1-ы вядучы** Перагортваючы сумныя старонкі гэтай страшэннай навалы, нельга не спыніцца на жахлівых падзеях, звязаных з геройскім учынкам, які здзейснілі на нашай зямлі святары, пакутнікі Благаслаўлёныя Герман і Ахілес. У ліпені 1943 года, ратуючы людзей з суседніх вёсак Пяршаяў і Баравікоўшчыны, яны загінулі.

**2-гі вядучы** Немцы сагналі каля 200 чалавек і пагналі іх з Пяршаяў у Баравікоўшчыну. Айцоў папярэджвалі, што яны могуць астацца, але тыя не пакінулі людзей. Усю дарогу яны маліліся і прасілі немцаў адпусціць людзей. Людзей адпусцілі, а святароў пасля страшэнных здзекаў забілі і спалілі. Іх целы, страшна абгарэлыя, знайшлі людзі і пахавалі каля пяршайскага касцёла. Святары загінулі**. Загінулі тыя, якія б маглі жыць, і яны жывуць**

**1-ы вядучы** Колькі год ужо прайшло? Напэўна, ужо час забыцца. Ды толькі як пра гэта забыцца? Вайна здаецца страшнай нават цяпер, з адлегласці больш за семдзесят гадоў.

 **2-гі вядучы** І сёння мы павінны святлом павагі ахоўваць вечны сон салдатаў і партызанаў, усіх людзей, загінуўшых на вайне

**Уладзіслаў Някляеў верш “9 Мая”**

Спытае нехта: як жывеш?
I ты ў адказ кіўнеш: нічога...
Пасля спытай сябе самога:
Як ты жывеш? Ці так жывеш?

Прыйдзі да Вечнага агню
I моўчкі, стаўшы на калені,
Правер агнём сваё сумленне
На праўду і на чысціню.

Калі ж устанеш прысягнуць
Усім, хто не вярнуўся з бою, —
Ты не шукай іх за спіною.
Яны наперадзе ідуць.

**1-ы вядучы (Карына)**І вось мы адгортваем старонку з прыгожай і шчаслівай назвай “**ІВЯНЕЦ СЁННЯ!”**

**2-гі вядучы (Ксюша)** Сёння Івянец- гэта пасёлак гарадскога тыпу, дзе жывуць і працуюць руплівыя людзі, якіх больш пяці тысяч. Займаюцца самымі рознымі справамі. Сучасны Івянец адрозніваецца сваёй чысцінёй і дагледжанасцю, што сведчыць аб тым, што жывуць тут сапраўдныя гаспадары, якія працягваюць справы, распачаты нашымі продкамі.

**2-гі вядучы (Другія вядуч)** У наш час ганчарства ў Івянцы зноў атрымала папулярнасць, адраджаецца яно на традыцыйнай аснове, але развіваецца на новым узроўні, у напрамку дэкаратыўна-прыкладнога народнага мастацтва. Былыя дасягненні продкаў арганічна спалучаюцца з сучаснасцю. Многія ўмельцы працуюць на базе народных традыцый у аўтарскім накірунку, з індывідуальным почыркам.

**1-ы вядучы (Другія вядучыя)** Чараповіч Юрый Анатольевіч і Адамовіч Валянціна Тадэвушаўна навучаюць падлеткаў і дзяцей з Івянца старажытнай лепцы з гліны. Іх выхаванцы неаднакратна прымалі ўдзел у абласных святах “Гліняны звон”, ўзнагароджаны граматамі і каштоўнымі падарункамі.

**2-гі вядучы (Карына)** Гаворачы пра Івянец у сённяшні дзень, нельга не ўзгадаць пра нашу любую школу, якая мае таксама багатую гісторыю, коратка перадаць якую немагчыма. Яна ўжо больш за паўтара стагоддзя выхавала і дала пуцёўку ў дарослае жыццё вялікай колькасці ўрачоў, інжынераў, будаўнікоў…..

Івянецкая школа – ты юнацтва, каханне,

Я іду да цябе, тут заўсёды я свой,

Між настаўнікаў шчырых у сваіх марах,

прызнаннях,

Я хачу як тады, заставацца з табой.

Разам з маці і бацькам ты мяне гадавала,

А, бывала, я быў з табой толькі адзін,

Мне пяшчоту, удзячнасць ты заўжды

даравала,

Застаёмся заўсёды і дачка, і твой сын.

Дзякуй, родная школа, што цяпер мы

такія,

Не збылося мо штосць, не твая то віна,

Гэты век вельмі цяжкі, не жыццё,а стыхія,

Івянецкая школа, школа наша, - адна!

І. М. Асіпацкі

**1-ы вядучы** **(Ксюша**)Школа сёння-гэта 6.. ?няўрымслівых, цікаўных дзетак і 8 ? настаўнікаў, кожны з якіх глыбока сваімі каранямі зросся з роднай школай. Вельмі шмат сярод сённяшніх настаўнікаў тых, якія -у мінулым выпускнікі, не здрадзілі сваёй школе і вярнуліся сюды ў якасці настаўнікаў. Прывялі сюды сваіх дзетак, а таксама ўнукаў і праўнукаў.

**2гі вядучы (Другія вядучыя)** Сёння вучні нашай школы – гэта ўдзельнікі і пераможцы прадметных алімпіяд на абласным і нават рэспубліканскім узроўні, гэта самыя хуткія бегуны ў рэспубліцы, самыя ветлівыя і добрыя маладыя людзі, якія цвёрда ўпэўнены ў сваім шчаслівым будучым.

**1-ы вядучы(Другія вядучыя)** Гэта таленавітыя, творчыя вучні, якія з вялікай павагай ставяцца да таго месца, дзе нарадзіліся. І ўжо сёння, будучы яшчэ школьнікамі, выказваюць шчырыя словы ў адрас сваёй маленькай радзімы. Паслухаем аднагаго з іх.

**1-ы вядучы** **(Карына)**Мы так шмат гаварылі пра святыні, якія займаюць, бадай , цэнтральнае месца ў архітэктуры нашага гарадскога пасёлка, ды і не толькі ў архітэктуры, але і ў душы кожнага івянчаніна. Магчыма, лёс нашай зямлі склаўся б па-іншаму, каб нашы продкі не надавалі такое вялізнае месца духоўнаму развіццю і выхаванню.

**2-гі вядучы** **(Ксюша)** Так было і так ёсць. Сёння касцёл жыве, і разам з бацькамі, разам са школай займаецца выхаваннем падрастаючага пакалення. На яго тэрыторыі працуе спартыўная пляцоўка, зала, дзе для карыстання абсалютна кожнага жадаючага ёсць самыя сучасныя спартыўныя трэнажоры.

 **1-ы вядучы** (**(Другія вядучыя)** У касцёл прыходзіць шмат моладзі не толькі маліцца, але яшчэ і шмат у якіх патрэбах. Тут навучаць іграць на гітары, разводзіць вогнішча, займацца спортам, даглядаць жывёлу, а самае галоўнае-тут вучаць быць сапраўднымі людзьмі, якія ніколі не здрадзяць.

**2-гі вядучы** **(Другія вядучыя)** А калі так, то наш родны Івянец будзе жыць у вяках. І на прыканцы нашай сённяшняй сустрэчы хочацца гучна сказаць:

**Жыві і квітней, наш родны Івянец!**